Broj: 711-I-267-M-3/22-02-21

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka Aleksandre Jozić- Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Antonie Radić Brkan zamjenice gradonačelnika Grada Makarske** za davanjem mišljenja Povjerenstva, na 154. sjednici, održanoj 12. siječnja 2022.g., daje sljedeće

**MIŠLJENJE**

1. **Sukladno odredbama ZSSI-a, nema zapreke da sestra supruga obveznice Antonije Radić Brkan, zamjenice gradonačelnika Grada Makarske****, sudjeluje kao ponuditelj na** **natječaju za davanje u zakup poslovnih prostora koji raspisuje Grad Makarska.**
2. **Povjerenstvo ukazuje obveznici Antoniji Radić Brkan da u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost zamjenice gradonačelnika Grada Makarske koristila za probitak s njom povezane osobe, izuzme od svakog, pa i posrednog oblika sudjelovanja u provedbi natječaju za davanje u zakup poslovnih prostora** **koji raspisuje Grad Makarska, a posebice od donošenja odluke o izboru ponude, te od potpisivanja ugovora o zakupu poslovnih prostora sa zakupnicima.**
3. **Obveznica je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezna gradonačelniku grada Makarske kao i članovima „Komisije za provođenje natječaja i otvaranje ponuda“ deklarirati da je sestra njenog supruga, podnijela prijavu na natječaj. Istu okolnost obveznica je dužna objaviti i na službenoj internetskoj stranici Grada Makarske.**

Obrazloženje

U Povjerenstvu je 04. siječnja 2022. pod brojem 711-U-108-M-3/22-01-1 zaprimljen zahtjev za mišljenjem obveznice Antonije Radić Brkan, zamjenice gradonačelnika Grada Makarske povodom kojeg se vodi predmet broj M-3/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona te je stoga obveznica Antonia Radić Brkan, zamjenica gradonačelnika Grada Makarske, obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu, obveznica navodi kako će tijekom siječnja 2022. gradonačelnik Grada Makarske raspisati natječaj za zakup poslovnih prostora u Gradu Makarskoj te bi se za zakup jednog od prostora prijavila sestra njenog supruga. Traži mišljenje je li u sukobu interesa budući da Komisija za provođenje natječaja i otvaranje ponuda provodi, a gradonačelnik raspisuje natječaj, te se u prilogu dostavlja ogledni primjerak jednog natječaja.

Obveznica moli mišljenje postoji li sukob interesa ukoliko bi sestra njenog supruga sudjelovala na natječaju za davanje u zakup poslovnih prostora koji raspisuje Grad Makarska.

Uvidom u tekst priloženog javnog natječaja za zakup poslovnih prostora od 19. listopada 2021., koji je raspisao gradonačelnik Grada Makarske, utvrđeno je da Komisija za provođenje natječaja i otvaranje ponuda donosi zaključak o najpovoljnijoj ponudi, protiv kojeg se može izjaviti prigovor, o kojem odlučuje gradonačelnik.

Uvidom u registar dužnosnika utvrđeno je da obveznica Antonia Radić Brkan zamjenica gradonačelnika Grada Makarske od 7. lipnja 2021. g.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika dok je u točki 6. istog članka određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Sestra supruga obveznice Antonije Radić Brkan, odnosno njena šogorica je u smislu ZSSI-a s obveznicom povezana osoba pa njeno sudjelovanje kao ponuditelja na natječaju za davanje u zakup poslovnih prostorakoji provodi jedinica lokalne samouprave u kojoj obveznica obnaša dužnost, može stvoriti dojam da je ista iskoristila svoju dužnost kako bi postigla korist s njom povezane osobe.

Međutim, sestra od supruga obveznice ne može biti isključena ili ograničena od svojeg prava na zakup poslovnih prostora u vlasništvu Grada Makarske u kojem obveznica obnaša dužnost zamjenice gradonačelnika samo zbog navedene okolnosti tazbinske obiteljske povezanosti, već ima pravo pod jednakim uvjetima kao i svi drugi građani konkurirati za sklapanje ugovora o zakupu poslovnog prostora.

Obveznica je uvijek pozvana ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznica u cilju očuvanja vlastitog integriteta i jačanja transparentnosti u obnašanju javnih dužnosti dužna članovima Komisije koja provodi javni natječaj te gradonačelniku Grada Makarske deklarirati okolnost koja nastaje podnošenjem prijave sestre od supruga na predmetni natječaj, kao i o tome obavijesti javnost putem službene internetske stranice Grada Makarske. Na taj način skreće se pozornost osobama koje poduzimaju radnje i odlučuju u postupku dodjele poslovnih prostora u zakup, ali i zainteresiranoj javnosti na potrebu kontrole provedbe predmetnog natječaja te ukoliko dođe do sklapanja ugovora o zakupu, na potrebu provođenja nadzora nad izvršavanjem istog.

Iako obveznica povodom obnašanja dužnosti zamjenice gradonačelnika Grada Makarske nije ovlaštena poduzimati radnje u postupku dodjele poslovnih prostora u zakup, trebala bi od sebe otkloniti svako postupanje vezano za odlučivanje u istom u kojem bi se eventualno našla.

Primjenom instituta izuzimanja u navedenoj situaciji otklanja se sumnja da je obveznica koristila položaj zamjenice gradonačelnika u cilju postizanja probitka povezane osobe. Obveznica se pritom također dužna izuzeti od bilo kakvog postupanja ukoliko bi se nakon eventualnog sklapanja ugovora o zakupu poslovnog prostora sa sestrom njenog supruga, našla u situaciji odlučivanja o pravima, obvezama i interesima svoje šogorice u pogledu izvršavanja sklopljenog ugovora.

Slijedom svega navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković , dipl.iur.

Dostaviti:

1. Obveznica Antonia Radić Brkan, elektroničkom dostavom
2. Objava na internetskoj stranici Povjerenstva
3. Pismohrana